ཞང་ཤ་ར་བས་ནི་བྱ་འཆད་ཀ་བ་ལ་ལྐོག་ཆོས་སུ་མཛད་དེ།གཞན་ལ་གསུངས་པའི་གཏམ་ནི་མི་སྣང་ངོ་།།འཆད་ཀ་བས་ནི་གཙོ་བོར་རང་ཉིད་ཁོ་ནས་ཐུགས་ཉམས་སུ་བཞེས་ཤིང་།རེ་རེ་གཉིས་ལ་ལྐོག་ཆོས་སུ་མཛད་པ་ལས།ཕན་ཆེར་ཐོགས་པར་གཟིགས་ནས་འགྲེ་ཕུར་ཚོགས་ཆོས་སུ་ཡང་གསུངས།སྔོན་འགྲོ་རྟེན་གྱི་ཆོས་སེམས་པ།དངོས་གཞི་བྱང་ཆུབ་ཀྱི་སེམས་སྦྱོང་བ།རྐྱེན་ངན་བྱང་ཆུབ་ཀྱི་ལམ་དུ་བསྒྱུར་བ།ཚེ་གཅིག་གི་ཉམས་ལེན་དྲིལ་ནས་བསྟན་པ་།བློ་འབྱོངས་པའི་ཚད།བློ་སྦྱོང་གི་དམ་ཚིགབློ་སྦྱོང་གི་བསླབ་བྱ་སྟེ།དོན་བདུན་དུ་ས་བཅད།རྩ་བའི་ཚིག་ཡི་གེར་བཀོད་པས་བློ་སྦྱོང་དོན་བདུན་མར་གྲགས་པ་ཡིན་ནོ།།བྱང་ཆུབ་ལམ་གྱི་རིམ་པ་རྣམས་དང་།གླང་ཐང་བའི་ཚིགས་བརྒྱད་མ།ཤ་བོ་སྒང་བའི་བློ་སྦྱོང་རྣམས་སུའང་བདག་གཞན་བརྗེ་བའི་བྱང་ཆུབ་ཀྱི་སེམས་བསྒོམ་ཚུལ་ལེགས་པར་བསྟན་ཀྱང་།དོན་བདུན་མར་སྔ་མ་དེ་དག་ཏུ་མི་འབྱུང་བའི་གཏོང་ལེན་རླུང་ལ་བསྐྱོན་པ་སོགས་དམིགས་པའི་འཕྲུལ་ཟབ་མོ་དང་།འཁྲིད་རིམས་ཀྱང་གཞན་ལས་རྒྱས་པས་འདི་ཉིད་ཁྱད་པར་དུ་འཕགས་པའོ།།